Vragmotors dalk binnekort op N3 begeleiVragmotors wat vroeër op die N3 aangeval is. (Foto: Twitter) Vragmotors op die geweldgeteisterde N3 sal binnekort begelei word om te verseker goedere word veilig tussen KwaZulu-Natal en die res van die land vervoer. Khumbudzo Ntshavheni, waarnemende minister in die presidensie, het Woensdagmiddag gesê die regering werk saam met die nasionale verbruiksgoedereraad om te verseker daar is genoeg voorraad in die land. Om dít te help doen, sal wetstoepassingsowerhede saam met die private sektor werk om te verseker vragmotors kan goedere op die N3 vervoer. Sy het nie omvattende besonderhede hieroor bekend gemaak nie, maar sê daar word aan ŉ ooreenkoms hieroor gewerk. “Hulle sal begelei word, maar dit beteken hulle moet op spesifieke tye beweeg,” sê Ntshavheni. Talle vragmotors is reeds op dié hoofweg aangeval en skade van miljoene rande is gely. Well done to SANDF 5SAI helping with cleaning and recovery on the N3 @N3Route @SANDF_ZA @SANRAL_za pic.twitter.com/MALGoaXobY — Arrive Alive (@_ArriveAlive) July 14, 2021 Die N3 tussen Cedara en Harrismith is intussen steeds tot verdere kennisgewing gesluit vir verkeer en die N3-tolkonsessie het ook ŉ beroep op motoriste gedoen om die gebied te vermy. 17h00 14/07 #TrafficAlert: #N3TollRoute between #Cedara and #Harrismith is CLOSED to all traffic for #safety & #security until further notice. Please avoid travel to this area. — N3 Toll Concession (@N3Route) July 14, 2021 Volgens Ntshavheni is 5 000 soldate nou reeds op verskeie plekke landwyd ontplooi. Dit is ŉ verdubbeling van die 2 500 wat aanvanklik ontplooi is om steun aan die polisie te gee in ŉ poging om die onluste in bedwang te bring. Die minister sê daar is reeds aanduidings dat die verhoogde ontplooiing van polisiebeamptes en weermaglede vrugte afwerp en dat daar ŉ afname in voorvalle van plundery was. Steeds is altesame 208 voorvalle oornag aangemeld. Hiervan was 52 voorvalle in Gauteng. Altesame 219 sake is aanhangig gemaak en 606 mense is in hegtenis geneem. In KwaZulu-Natal is 156 voorvalle aangemeld en 464 sake aanhangig gemaak. In dié provinsie is 1 068 mense reeds in verband met die geweld en plundery, wat Ntshavheni as “ekonomiese sabotasie” bestempel het, aangekeer. Die nuwe bevestigde sterftesyfer sal eers later bekend gemaak word nadat daar gister tussen verskillende regeringsdepartemente teenstrydighede was oor die presiese dodetal. Die minister wou nie uitwei oor gerugte oor wie presies die baasbreine agter die sabotasie is nie, en sê dit vorm deel van ŉ voortgesette ondersoek. “Dit is ekonomiese sabotasie, maar ons is nie in ŉ posisie om aan te kondig wie daaragter skuil nie. “Hierdie is nie betogings nie. Dit is duidelik georkestreer en beplan.” Sy sê daar is ook kommer onder mense oor ŉ gebrek aan kos, maar dat daar in hierdie stadium nie enige tekorte ondervind word nie en het mense gevra om nie nou paniekaankope te doen nie. “Daar is nie tans ŉ tekort aan voedsel nie, winkels is egter weens die plundery gesluit. Ons sal nooit ŉ situasie toelaat waar Suid-Afrikaners nie toegang tot kos het nie.” Ntshavheni sê ook as mense nou na winkels stroom om skielik kosaankope te doen, dit tot ŉ verspreiding van Covid-19 kan lei. Talle mense het ook vandag hul voertuie gaan opvul weens vrese oor ŉ dreigende brandstoftekort. Die minister sê egter die weermag help met die beskerming van noodsaaklike infrastruktuur, ook dié wat gebruik word vir die verskaffing van brandstof. Volgens die minister is die regering ook bekommerd oor mense wat nou self wapens opneem om hul eiendom te beskerm. Sy sê die regering het begrip daarvoor, maar doen wel ŉ beroep op mense om saam met wetstoepassingsowerhede te werk. “As ons ŉ situasie het waar almal wapens opneem, is daar ook die gevaar dat onregeerbare elemente die edel pogings van die gemeenskap kaap.” Ntshavheni het ook ŉ beroep op ontwikkelende lande gedoen om entstof beskikbaar te stel en sê solank as wat die vasteland nie toegang tot entstowwe het nie, kan die ekonomie nie herbou word nie. “Dit kan nie regverdig wees dat jy ŉ 12-jarige inent terwyl die werkersklas in Afrika en Suid-Afrika nie toegang tot entstof het nie.”